**УПУТСТВО ЗА КАДРОВИКЕ ОРГАНА АУТОНОМНЕ ПОКРАЈИНЕ И ЈЕДИНИЦА ЛОКАЛНЕ САМОУПРАВЕ**

* Пре почетка изборног поступка, комисија је дужна да након прегледа пристиглих пријава сачини листу кандидата који улазе у изборни поступак и који ће бити тестирани. Такође, комисија може да одреди да ли ће нека од три провераване компетенције из прве фазе (*Организација и рад органа аутономне покрајине, односно јединице локалне самоуправе, Пословна комуникација и Дигитална писменост*) бити елиминациона и/или који је минималан број бодова који кандидати морају да испуне како не би били искључени из изборног поступка.
* **Прва фаза** изборног поступка за извршилачка радна места и пријем кандидата је провера општих функционалних компетенција, у даљем тексту **ОФК**.
* Провера ОФК-а врши се у органу, служби или организацији која је расписала конкурс уз обавезно присуство најмање једног члана комисије. Уколико орган, служба или организација затраже Служби за управљање кадровима, провера компетенција се може спровести и у њеним просторијама.
* Када се договорите око датума који Вам највише одговара, потребно је да нас контактирате и затражите термин за проверу ОФК-а.

Истог тренутка ћемо Вам послати шаблон за кадровике који је потребно да попуните тачно онако како је у њему назначено. Пре отпочињања провера прве фазе тј. ОФК-а и пре него што позовете кандидате, потребно је да нам пошаљете назад попуњен шаблон како бисмо урадили све предприпремне радње и омогућили да процес провера тече неометано. Након што добијемо попуњен шаблон назад, добићете потврду термина за полагање. Након што сте добили потврду термина од нас, кандидате који су ушли у изборни поступак обавештавате о датуму тестирања ОФК-а и то најмање три дана пре почетка.

* Уколико кандидат положи ОФК, резултати ће важити у наредне две године од датума тестирања.
* На дан тестирања, у обавези сте да извршите прозивање кандидата и то на начин да прво проверите њихов идентитет као и шифру која им је додељена.
* Одмах након самог тестирања, од нас ћете путем имејла добити *ОФК извештај*.
* Уколико су посебне функционалне компетенције писменим путем, можете тражити да се и њихова провера одвија преко платформе као и сам ОФК. У том случају потребно је да нам унапред припремљене задатке доставите најкасније 24 часа пред почетак тестирања. Начин на који ћете нам паковати и слати припремљене задатке, детаљно ћемо вам појаснити у имејлу. Такође, путем платформе можемо организовати и писмену проверу енглеског језика и то за нивое од А1 до Ц1. Одговоре кандидата са писмене провере ПФК-а као и извештај са полагања енглеског језика шаљемо одмах након завршетка провера и то путем имејла.